钦定古今图书集成/明伦汇编/交谊典/第013卷 > 《与侍郎曹长思书》魏·应璩
## 钦定古今图书集成/明伦汇编/交谊典/第013卷 > 《与侍郎曹长思书》魏·应璩

璩白：“足下去后，甚相思想。”叔田有无人之歌，𬮱阇有
匪存之思，风人之作，岂虚也哉！王肃以宿德显授，何
曾以后进见拔，皆鹰扬虎视，有万里之望。薄援助者，
不能追参于高妙，复敛翼于故枝，块然独处，有离群
之志。汲黯乐在郎署，何武耻为宰相，千载揆之，知其
有由也。德非陈平，门无结驷之迹；学非扬雄，堂无好
事之客，才劣仲舒，无下帷之思，家贫孟公，无置酒之
乐，悲风起于闺闱，红尘蔽于几榻。幸有袁生，时步玉
趾，樵苏不爨，清谈而已，有似周党之过闵子。夫“皮朽
者毛落，川涸者鱼逝，春生者繁华，秋荣者零悴，自然
之数，岂有恨哉！”聊与大弟陈其苦怀耳。想还在近，故
不益言。璩白。